section_heading: Značenje
paragraph_text: Simbolika svadbe prije svega predstavlja konačno zaključenje Novoga saveza u Kraljevstvu nebeskom, svadbenu Gozbu Jaganjčevu (Kristovu) s Njegovom zaručnicom, Crkvom, naviještenu na više mjesta u Starom zavjetu, Evanđeljima, Novom zavjetu i Otkrivenju, s predokusom u sakramentu ženidbe. Vino u simboličkom jeziku Biblije predstavlja ljubav, ne samo onu mladenaca, već i agape, a nedostatak ljubavi simbolički je govor kojim se svakoga vjernika opominje na njegovu grješnost, odmak, odstupanje od Božje ljubavi. Kamene posude, koje su služile za obredno čišćenje židova, više nisu potrebne za čovjekovo pomirenje s Bogom jer je On prisutan, utjelovljen u osobi Krista. Simbolika pretvorbe vode u vino nije, dakle, samo simbolika pročišćenja, već i pretvorba (transupstancijacija) vina u Krv Kristovu pod svetom misom. Marija se svojim pitanjem Isusu, ali i zapovijedi poslužiteljima pokazuje odvjetnicom i zagovornicom svakoga čovjeka i cijeloga čovječanstva pred Bogom. Posljednja rečenica izvještaja spominje »znamenje«, što upućuje da Isusova pretvorba nije bila samo početak Njegova javnoga djelovanja, već i pečat Novoga saveza na Zemlji, dopunu Zakona i početak događaja kojima započinje Otkupljenje čovjeka.